Két embert állítottak elő a SZIN nulladik napján
Két embert kellett előállítani a rendőröknek Szegedi Ifjúsági Napok nulladik napján, szerdán. Egy kecskeméti fiatalembernél kábítószer gyanús anyagot találtak, egy másik fiatal megbotránkoztatóan viselkedett.
Szerda reggel megnyitotta kapuit az idén negyvenéves Szegedi Ifjúsági Napok (SZIN). Vasárnap hajnalig több mint 200 külföldi és hazai fellépő szórakoztatja a látogatókat a 11 hektáros Újszegedi Partfürdőn. A Csongrád Megyei Rendőr-főkapitányság tájékoztatása szerint a nulladik napon két embert vittek el a SZIN-ről a rendőrök. Egyiküknél a beléptetéskor droggyanús anyag volt, az elvégzett gyorsteszt igazolta, hogy korábban kábítószert fogyasztott. Ellene büntetőeljárás indult. A másik botrányosan viselkedett, a biztonsági őrök csak az ott lévő rendőrjárőr segítségével tudták megfékezni. Előállították és szabálysértési eljárás indult ellene. Egy embertől a beléptetéskor egy rugóskést, mint közbiztonságra különösen veszélyes eszközt foglaltak le a rendőrök. A környékbeliektől három panasz érkezett csendháborítás miatt a rendőrökhöz, akik azonnal felvették a kapcsolatot a szervezőkkel és megnyugtatóan rendezték a problémát.